Starri maakond
Starri maakond (Starr County) on maakond Ameerika Ühendriikides Texase osariigis. Maakonna halduskeskus ja suurim linn on Rio Grande City. Maakonna pindala on 3180 km², millest 229 km² moodustab veepindala. Lõunas piirneb maakond Mehhiko osariigi Tamaulipasega. Mehhikost eraldab seda Rio Grande jõgi. Elanike arv on 2020. aasta rahvaloenduse kohaselt 65 920. Aastal 2010 oli elanike 60 968. 2020. aastal oli Starri maakond suurima ladinaameeriklaste osatähtsusega maakond riigis – ladinaameeriklased moodustasid maakonna elanikkonnast 97,68%. Maakond moodustati 1848. aastal. Maakond sai nime Texase Vabariigi rahandusministri James Harper Starri järgi. Alates 1912. aastast on Starri maakonnas kõikidel presidendivalimistel enim hääli saanud Demokraatlik Partei. USA-s pole üheski teises maakonnas demokraadid nii kaua järjest võitnud. Kõige napim võit oli 2020. aasta valimistel, kui Joe Biden edestas Donald Trumpi viie protsendipunktiga (vastavalt 52,06% ja 47,06%). Ainus suurem maakonda läbiv maantee on U.S. Route 83.